**Η δήλωση του Υφυπουργού Αθλητισμού, Λευτέρη Αυγενάκη, για τον Ποδηλατικό Γύρο Ελλάδας:**

Από την πρώτη στιγμή της ανάληψης των καθηκόντων μου, πριν από 28 μήνες, έθεσα ψηλά στην ατζέντα μας την προώθηση και ανάδειξη όλων ανεξαιρέτως των αθλημάτων, σε συνδυασμό με την εξωστρέφεια της χώρας μας και την επιστροφή της στο επίκεντρο του διεθνούς αθλητικού γίγνεσθαι, εκεί όπου διαχρονικά ανήκει.

Ανάμεσα στους στόχους που υπηρετούν αυτή την αναπτυξιακή φιλοσοφία μας, ήταν και παραμένει η διεκδίκηση και διεξαγωγή παγκόσμιας εμβέλειας διοργανώσεων.

Το πράξαμε -ενάντια σε όλες τις προβλέψεις- και μάλιστα με ιδιαίτερη επιτυχία, με την θερμή υποστήριξη του Πρωθυπουργού Κυριάκου Μητσοτάκη, με την επιστροφή του Ράλλυ Ακρόπολις, στο πλαίσιο του Παγκόσμιου Πρωταθλήματος Ράλλυ, τον περασμένο Σεπτέμβριο και την άκρως επιτυχημένη διοργάνωσή του. Το αποτύπωμά του, τόσο σε επίπεδο προβολής του τουριστικού και πολιτισμικού προϊόντος της χώρας μας στο εξωτερικό, όσο και στην ανάπτυξη και ενίσχυση των τοπικών οικονομιών, μας δικαιώνει.

Όμως αυτά θα έχουμε την ευκαιρία να τα αναλύσουμε σε σύντομο χρόνο, με πραγματικά δεδομένα και αριθμούς.

Σήμερα, βρίσκομαι στην ευχάριστη θέση να ανακοινώσω ότι είμαστε πιο κοντά από ποτέ στην υλοποίηση ακόμη ενός φιλόδοξου και οραματικού στόχου.

Ξεκινώντας και πάλι από το φιλόξενο σπίτι του αθλητισμού, το ΟΑΚΑ, ανακοινώνουμε την επιστροφή ακόμα μιας μεγάλης διοργάνωσης, που για πρώτη φορά διεξήχθη το 1968:

Η Ελλάδα, λοιπόν, μετά από 10 και πλέον χρόνια, ετοιμάζεται να υποδεχτεί την αφρόκρεμα της διεθνούς αγωνιστικής ποδηλασίας, με μια μεγάλη γιορτή!

Στην αναβίωση του Ποδηλατικού Γύρου Ελλάδας, με 170 αστέρες της Παγκόσμιας Ποδηλασίας από 20 επαγγελματικές και Εθνικές ομάδες. οι οποίοι θα αγωνιστούν και θα διεκδικήσουν τη νίκη για σχεδόν μια εβδομάδα, και ειδικότερα από τις 26 Απριλίου έως και την 1η Μαΐου 2022,

Θα διεκδικήσουν τη διάκριση ξεκινώντας από την Κρήτη, συνεχίζοντας στην ηπειρωτική Ελλάδα και καταλήγοντας στα Ιωάννινα, αγωνιζόμενοι σε ξεχωριστές διαδρομές που αναδεικνύουν το φυσικό κάλλος, τη μοναδική ομορφιά και τη σπουδαία πολιτισμική κληρονομιά της χώρας μας! Το αναλυτικό πρόγραμμα των διαδρομών θα ανακοινωθεί μετά από συνεργασία με τους τοπικούς φορείς σε πολύ σύντομο χρόνο.

Στο πλαίσιο του Διεθνή Ποδηλατικού Γύρου Ελλάδας, θα διοργανωθούν σειρά παράλληλων δράσεων και εκδηλώσεων, πριν αλλά και κατά τη διάρκεια του αγώνα, με τις οποίες φιλοδοξούμε να αναδείξουμε τα πολλαπλά οφέλη της ποδηλασίας για κρίσιμους κοινωνικούς τομείς, να εμπλέξουμε ολοένα και περισσότερους συμπολίτες μας στη χρήση του ποδηλάτου, αλλά και να επικοινωνήσουμε μηνύματα για την ορθή και ασφαλή χρήση του.

Για τη διοργάνωση του παγκόσμιου αυτού γεγονότος, έχει ήδη συσταθεί η Cycling Greece, ένας φορέας που απαρτίζεται από σημαντικές προσωπικότητες της ποδηλασίας και όχι μόνο, ο οποίος θα αναλάβει το δύσκολο και απαιτητικό έργο της διοργάνωσης.

Την προσπάθεια θα συντονίσει ως Πρόεδρος της Cycling Greece, ο κ. Γιώργος Λεβεντάκης, Πρόεδρος της Τεχνικής Επιτροπής της Ελληνικής Ομοσπονδίας Ποδηλασίας, έμπειρο στέλεχος της Ποδηλασίας, ομοσπονδιακός προπονητής και Πρωταθλητής, συνεπικουρούμενος από εκλεκτά μέλη της ποδηλατικής οικογένειας, φυσικά σε πλήρη συνεργασία με την Ελληνική Ομοσπονδία Ποδηλασία και τον πρόεδρό της, Βασίλη Διαμαντόπουλο.

Η Κυβέρνηση και το Υφυπουργείο Αθλητισμού δίνει ιδιαίτερη σημασία και στην ποδηλασία. Άλλωστε, πρόκειται για ένα άθλημα που αποτελεί τον καταλύτη για μια ισορροπημένη βιώσιμη ανάπτυξη, με οφέλη που αντικατοπτρίζονται σε κοινωνικό, περιβαλλοντικό, ψυχαγωγικό και αθλητικό επίπεδο.

Επιπλέον, η ποδηλασία διακρίνεται από μια μεγάλη ποικιλία αγωνισμάτων, όπως είναι η Ποδηλασία Δρόμου, η Ορεινή ποδηλασία, το ΒΜΧ και η Ποδηλασία Πίστας, που μπορούν να αγκαλιαστούν από όλες τις ηλικίες, αλλά και από τα Άτομα με Αναπηρίες.

Θέλω να ευχαριστήσω θερμά, την ομάδα της Cycling Greece η οποία έχει ήδη ξεκινήσει, πολύ πριν τη σημερινή ανακοίνωση, τις εργασίες για την διεκδίκηση, την άρτια προετοιμασία και διοργάνωση τόσο του ποδηλατικού γύρου όσο και των παράλληλων δράσεων.

Με το μήνυμα «Ποδήλατο: Άθληση, Ψυχαγωγία, Μετακίνηση» βάζουμε ξανά την Ελλάδα στον Παγκόσμιο Αγωνιστικό Ποδηλατικό Χάρτη και καλούμε όλους τους Έλληνες να γίνουν κοινωνοί αυτής της θαυμάσιας αθλητικής δραστηριότητας, με σπουδαίες περιβαλλοντικές προεκτάσεις.